CELEX: 32015R0768
Language: sk
Date: 2015-05-11 00:00:00
Title: Nariadenie Rady (EÚ) 2015/768 z 11. mája 2015 o rozšírení uplatňovania nariadenia Európskeho parlamentu a Rady (EÚ) č. 331/2014 o vytvorení výmenného, pomocného a školiaceho programu na ochranu eura proti falšovaniu (program „Pericles 2020“) na nezúčastnené členské štáty

14.5.2015   
            
            
               SK
            
            
               Úradný vestník Európskej únie
            
            
               L 121/1
            
         NARIADENIE RADY (EÚ) 2015/768
   z 11. mája 2015
   o rozšírení uplatňovania nariadenia Európskeho parlamentu a Rady (EÚ) č. 331/2014 o vytvorení výmenného, pomocného a školiaceho programu na ochranu eura proti falšovaniu (program „Pericles 2020“) na nezúčastnené členské štáty
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 352,
   so zreteľom na návrh Európskej komisie,
   po postúpení návrhu legislatívneho aktu národným parlamentom,
   so zreteľom na súhlas Európskeho parlamentu,
   konajúc v súlade s osobitným legislatívnym postupom,
   keďže:
   
               (1)
            
            
               Nariadenie Európskeho parlamentu a Rady (EÚ) č. 331/2014 (1), ktorým sa vytvára program Pericles 2020 a nahrádza program Pericles vytvorený rozhodnutím Rady 2001/923/ES (2), stanovuje, že sa uplatňuje v členských štátoch v súlade so zmluvami. V článku 139 Zmluvy o fungovaní Európskej únie sa stanovuje, že opatrenia vzťahujúce sa na používanie eura uvedené v jej článku 133 nie sú uplatniteľné na členské štáty, pre ktoré platí výnimka.
            
         
               (2)
            
            
               Výmena informácií a pracovníkov a opatrenia v oblasti pomoci a odbornej prípravy vykonávané v rámci programu Pericles 2020 by však mali byť jednotné v celej Únii, a preto by sa mali prijať nevyhnutné opatrenia s cieľom zabezpečiť rovnakú úroveň ochrany eura v členských štátoch, pre ktoré platí výnimka.
            
         
               (3)
            
            
               Uplatňovanie nariadenia (EÚ) č. 331/2014 by sa preto malo rozšíriť na členské štáty, ktoré nie sú účastníckymi členskými štátmi, ako sa vymedzuje v nariadení Rady (ES) č. 974/98 (3) (ďalej len „nezúčastnené členské štáty“).
            
         
               (4)
            
            
               Je vhodné zabezpečiť plynulý neprerušený prechod medzi programom Pericles a programom Pericles 2020 a je vhodné zosúladiť dĺžku trvania platnosti tohto nariadenia s nariadením Rady (EÚ) č. 1311/2013 (4). Toto nariadenie by sa preto malo uplatňovať od 1. januára 2014,
            
         PRIJALA TOTO NARIADENIE:
   Článok 1
   1.   Uplatňovanie nariadenia (EÚ) č. 331/2014 sa rozširuje na členské štáty, ktoré nie sú účastníckymi členskými štátmi, ako sa vymedzuje v článku 1 písm. a) nariadenia (ES) č. 974/98.
   2.   Príslušné vnútroštátne orgány členských štátov uvedených v odseku 1 tohto článku sa považujú za orgány spôsobilé na financovanie v zmysle článku 5 nariadenia (EÚ) č. 331/2014.
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   Uplatňuje sa od 1. januára 2014.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 11. mája 2015
      
         
            Za Radu
         
         
            predseda
         
         J. DŪKLAVS
      
   
   
      (1)  Nariadenie Európskeho parlamentu a Rady (EÚ) č. 331/2014 z 11. marca 2014 o vytvorení výmenného, pomocného a školiaceho programu na ochranu eura proti falšovaniu (program „Pericles 2020“) a o zrušení rozhodnutí Rady 2001/923/ES, 2001/924/ES, 2006/75/ES, 2006/76/ES, 2006/849/ES a 2006/850/ES (Ú. v. EÚ L 103, 5.4.2014, s. 1).
   
      (2)  Rozhodnutie Rady 2001/923/ES zo 17. decembra 2001 o vytvorení výmenného, pomocného a školiaceho programu na ochranu eura proti falšovaniu (program „Pericles“) (Ú. v. ES L 339, 21.12.2001, s. 50).
   
      (3)  Nariadenie Rady (ES) č. 974/98 z 3. mája 1998 o zavedení eura (Ú. v. ES L 139, 11.5.1998, s. 1).
   
      (4)  Nariadenie Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020 (Ú. v. EÚ L 347, 20.12.2013, s. 884).